علي دوست عاجز

علي دوست عاجز (انگريزي:Ali Dost Ajiz) سنڌي ٻوليءَ جو ناميارو شاعر آهي. سندس ڪيترائي ڪتاب شايع ٿيل آهن.

تعليم ۽ پيشو

علي دوست عاجز 2 سيپٽمبر 1964ع تي سنڌ، پاڪستان جي دادو ضلعي ۽ ميهڙ تعلقي جي شهر فريدآباد ۾ محمد خان گانئچو جي گهر ۾ پيدا ٿيو. علي دوست جو پورو نالو علي دوست محمد خان گانئچو آهي. هن پرائيمري کان اٺين ڪلاس تائين تعليم فريدآباد شهر ۾ حاصل ڪئي ۽ مئٽرڪ 1980ع ۾ پيارو ڳوٺ جي هاءِ اسڪول مان ڪيائين. هيءُ  ٻارهين کان، گريجوئيشن گورنمينٽ ڊگري ڪاليج دادو ۾  پڙهيو  جيڪو هاڻ استاد بخاري ڊگري ڪاليج دادو آهي جتان  هن انٽر 1983ع ۽ گريجوئيشن  1985ع  ۾ پاس ڪيائين. وڌيڪ تعليم  لاءِ سنڌ يونيورسٽي ۾ داخلا ورتائين ۽ ماسٽرس جي ڊگري رياضيءَ جي مضمون ۾ 1992ع  ۾ پاس ڪيائين. علي دوست عاجز شروعات ۾ استاديءَ جي پيشي سان سلهاڙجي ويو. ۽ 1985ع کان 1996ع تائين  هاءِ اسڪول ۾ استاد طور پنھنجون علمي خدمتون ڏيندو رهيو. ھو مختلف هاءَ سيڪنڊري اسڪولن ۾ استاد رهيو. 1996ع کان سيلز ٽيڪس کاتي ۾ سينير آڊيٽر مقرر ٿيو. هن وقت اِنلئنڊ روينيو کاتي حيدرآباد ۾ ڊپٽي ڪمشنر جي عهدي تي فائز آهي.

ادبي خدمتون

علي دوست عاجز شاعري جي شروعات ننڍپڻ کان ڪئي. هن پنهنجي شاعريءَ ۾ ڳوٺاڻي زندگي ۽ ان جي عام ٻوليءَ کي ڪم آڻي احساسن جو اظهار ڪيو آهي. جديد سنڌي شاعريءَ جي حوالي سان استاد بخاري جي مڪتب جي روايت جو نمائده شاعر آهي. علي دوست عاجز ڪچي، ڪاڇي توڙي وچولي جي ٻولي ڪم آڻي پنهنجي منفرد انداز ۾ شعر سرجيو آهي ۽ انهيءَ روايت جو نرالو نالو پڻ آهي. سندس شاعري  وطن سان گڏ محبوب جي حُسناڪين ۽ رنگينين سان ٽمٽار آهي.  هن ٻارن لاءِ ٻارن جي ذهني سطح تي شاعري لکي آهي. علي دوست عاجز، گيت، بيت، وائي جهڙين ڪلاسيڪل صنفن،  ترائيل، نظم ۽ ٽي سِٽي، ڏيڍ سِٽي جي مختلف گهاڙيٽن سميت “اوپيرا” به لکيا آهن  جنهن ۾ هن سنڌ جي هڪ غير روايتي رومانوي ڪهاڻي “سوني باگو” کي نئون جنم بخشيو آهي. ساڳي طرح هن سنڌ درياهه جي حوالي سان “سائر جو سوداءُ” جهڙو جديد ڪلاسِڪ لکيو آهي. جنهن ۾ هن درياهه جي عروج ۽ زوال کي هڪ درد انگيز انداز ۾ سامهون آندو آهي. هن جي شاعري سنڌ جي اهم رسالن ۾ پڻ ڇپيل آهي.

ڪتاب

سندس ڪتابن ۾ ھي شامل آھن:
خوشبو خوشبو خواب، 2000ع
جهڙا تارا جرڪڻا، 2002ع
اچن ڀونر ڀنڀوليا، 2003ع
سوني باگو، 2004ع
آديسي استاد، 2005ع
رنگ رتو آڪاس، 2009ع
سائر جو سوداءُ، 2013ع
رتا روهيڙا، 2017ع
ڪونجان 2018ع
ٽانڊاڻا ٽانڊاڻا رات، 2018ع

ايوارڊ

علي دوست عاجز کي ڪتاب “آديسي استاد”  تي  سنڌي ادبي سنگت سنڌ طرفان مڃتا طور ايوراڊ پڻ ڏنو ويو. ۽ ٽانڊاڻا ٽانڊاڻا رات ڪتاب تيسنڌي ٻولي جو با اختيار ادارو پاران اوارڊ پڻ مليو آهي.
حڪومت پاڪستان پاران کيس ٿمغهءِ امتياز سان نوازيو ويو آهي.

 حوالا 

زمرو:1964ع جون پيدائشون
زمرو:سنڌ جون شخصيتون